**Euharistijsko klanjanje – 9. prosinac 2023.**

**Pjesma:** *Klanjam ti se smjerno* (PGPN 850)

**Uvodna molitva:**

Blagoslovljen budi Gospodine jer ti *jesi.*

Blagoslovljen budi po svojoj prisutnosti među nama.

Blagoslovljen budi po svojoj ljubavi u nama.

Blagoslovljen budi po svom milosrđu zbog naših grijeha i nemoći.

Blagoslovljen budi po svakom oprostu koji nismo zaslužili.

Blagoslovljen budi po svojoj strpljivosti i dobroti prema nama.

Neka se ovoga dana naša srca uzdignu tebi iskrenom molitvom, zahvalnošću, riječima, djelima, ljubavlju, praštanjem, miroljubivošću.  
Dođi Gospodine Isuse, jer bez tebe smo slabi i nemoćni.  
Trebamo tvoju ljubav i milost kako bismo se uzdignuli k tebi.

Dođi i nemoj kasniti!

**Pjesma:** *Dođi, Gospodine* (PGPN 346)

**Božja riječ:** Mk 1,1-8

*Početak Evanđelja Isusa Krista Sina Božjega. Pisano je u Izaiji proroku: »Evo šaljem glasnika svoga pred licem tvojim da ti pripravi put. Glas viče u pustinji: ’Pripravite put Gospodinu, poravnite mu staze!’« Tako se pojavi Ivan: krstio je u pustinji i propovijedao krst obraćenja na otpuštenje grijeha. Grnula k njemu sva judejska zemlja i svi Jeruzalemci: primali su od njega krštenje u rijeci Jordanu ispovijedajući svoje grijehe. Ivan bijaše odjeven u devinu dlaku, s kožnatim pojasom oko bokova; hranio se skakavcima i divljim medom. I propovijedao je: »Nakon mene dolazi jači od mene. Ja nisam dostojan sagnuti se i odriješiti mu remenje na obući. Ja vas krstim vodom, a on će vas krstiti Duhom Svetim.«*

**Razmatranje:**

Gospodin je tu. Svakodnevno dolazi na vrata našega srca kako bi nas ispunio sobom. Govori nam po svojoj riječi, po bližnjima, po svetim sakramentima. Pronalazi načine da nam bude blizu i dovede nas k sebi. *Sam Bog hita da nas spasi,* veli nam sveto pismo. Bog se zauzima za nas. Hvala ti Gospodine. Pitajmo se sa psalmistom: *Pa što je čovjek da ga se spominješ*?! Zašto smo ti toliko važni?!

Da, Gospodine, svako ljudsko biće je neprocjenjiva vrijednost. Često puta toga nismo svjesni. Ne vrednujemo sebe, već padamo u svakojake grijehe. Ne ljubimo svoje bližnje, te ih obezvrjeđujemo.   
Zajedno sa svetim Ivanom i prorocima želimo se odazvati pozivu: *Pripravite put Gospodinu.* Želimo ti doći u susret čista srca, čista uma i čistih ruku.

**Pjesma:** *Srca gore* (PGPN 349)

**Zazivi:**

U zajedništvu s bl. Marijom Propetoga pokušajmo biti blizu Gospodinu u ovim svetim danima. Obratimo mu se kako mu se ona obraćala u svojim molitvama:

(Tekstovi bl. Marije Propetoga su iz knjižice *Priprava za Božić u Družbi Kćeri Milosrđa*)

*Probudi danas u srcu vruću želju da vidiš dragog Isusa kao božansko Dijete, kao što ga je Marija željela vidjeti. Zato više puta u danu moli ovako: Silno težim za tobom, Isuse moj. Kad ćeš doći, Bože srca moga? Dopusti date zagrlim svojom ljubavlju.*

**Pripjev:** *Blizu je Gospod naš, blizu je naše spasenje* (PGPN 358)

*Moli Isusa da ti pomogne osloboditi srce od negativnosti, prigovaranja i svega „bodljikavoga“. Reci mu: „Dođi, premili Isuse, dođi! Svu ljubav srca svoga darujem tebi, o Isuse. Dopusti dasvaki njegov otkucaj bude za tebe i za tvoju presvetu Majku Mariju. Otupi u njemu sve što se protivi tvojoj ljubavi.*

**Pripjev:** *Blizu je Gospod naš, blizu je naše spasenje*

*Moli vruće da Gospodin razbije led oko tvoga srca, da ga otopi žarom svoje ljubavi i da srcu vrati njegovu izvornu toplinu i milinu. O božanska vatro ljubavi, prožmi cijelo moje srce i istjeraj iz njega hladnoću i malaksalost, užezi ga žarom svoje ljubavi da ubuduće ljubi samo Boga, sve moje blago, svu moju ljubav, sve moje.*

**Pripjev:** *Blizu je Gospod naš, blizu je naše spasenje*

*Odreci se, Isusu za ljubav, neke stvari koja ti je posebice prirasla srcu i reci mu: O Isuse, odcijepi moje srce od bezvrijednih i prolaznih dobara ovoga svijeta i daj da težim samo za tobom i tvojom ljubavlju jer me samo to može obradovati i usrećiti.*

**Pripjev:** *Blizu je Gospod naš, blizu je naše spasenje*

*Probudi u srcu želju da sve više i bolje upoznaješ Isusa i da ga sve više zavoliš. Reci mu ovako: O premilo Djetešce, prosvijetli tamu moga srca sjajnim zrakama svoje milosti da te uzmognem žarko ljubiti, svakim danom sve više. Vapijem tebi da te spoznam, a sebe volim po duhu tvome.*

**Pripjev:** *Blizu je Gospod naš, blizu je naše spasenje*

**Časoslov:** Večernja molitva

**Blagoslov:**

- Divnoj dakle (PGPN 263)

- Blagoslovljen budi Bog (PGPN 272)

**Završna pjesma:** Sa silnim glasom proroci (PGPN 357)